Die afgelope paar weke het die lewe van die plaaslike gemeenskap nog moeiliker geword weens die inperkingstydperk en is meer as 400 gesinne in en om die skool afhanklik van versorging op ŉ daaglikse basis.
We^Can is ’n organisasie wat ’n dag voor die aanvang van die Covid-19-grendelstaat in Suid-Afrika met sy werk begin het. Die organisasie maak dit moontlik vir passievolle Suid-Afrikaners om binne hul finansiële vermoë en op ŉ maklike manier met die uitdagings van behoeftige gemeenskappe op die lang duur te help.
Laerskool Kameeldrift is ’n begunstigde van die Atterbury Trust, wat nou kragte saam met Power of Co en We^Can snoer om die weerloses in ons land te beskerm.
Die inisiatief het sy eie aanlynwinkel, SHOP4 Heroes. Hierdie winkel bied aan die publiek die geleentheid om enige tyd van die maand namens ’n We^Can-begunstigde inkopies te doen volgens ’n spesifieke lys van behoeftes en hoeveelhede wat die begunstigdes benodig.